EA-NEX แรงด้วยจินตนาการ
ไทม์ไลน์วันศุกร์นี้ (10 ก.ค.) เป็นวันชี้ชะตาที่ผู้ถือหุ้นบริษัท เน็กซ์ พอยท์ จำกัด (มหาชน) หรือ NEX จะโหวตขายหุ้น 40% ให้กับบริษัท พลังงานบริสุทธิ์ จำกัด (มหาชน) หรือ EA หรือไม่..?
8 ก.ค. 2563

สำนักข่าวรัชดา
ไทม์ไลน์วันศุกร์นี้ (10 ก.ค.) เป็นวันชี้ชะตาที่ผู้ถือหุ้นบริษัท เน็กซ์ พอยท์ จำกัด (มหาชน) หรือ NEX จะโหวตขายหุ้น 40% ให้กับบริษัท พลังงานบริสุทธิ์ จำกัด (มหาชน) หรือ EA หรือไม่..?
แต่ยังไม่ทันได้โหวต…ก็เกิดปรากฏการณ์หุ้น NEX และ EA กอดคอกันวิ่งขึ้นร้อนแรง โดยเมื่อวันอังคารที่ 7 ก.ค.ที่ผ่านมา NEX พุ่งไป 14.85% ส่วน EA ปรับขึ้น 9.71%
เนื่องจากเก็งกันว่า เมื่อ EA เข้ามาถือหุ้น NEX จะเกิดการ Synergy ธุรกิจระหว่างกัน…
ในมุม EA ไม่ถนัดทำรถยนต์ แต่ถนัดเรื่องโรงไฟฟ้า อยากเข้ามาสู่ธุรกิจรถยนต์เต็มตัว…แม้ก่อนหน้านี้บุกไปทำธุรกิจรถยนต์ไฟฟ้า (EV) มียอดจองสิทธิ์เข้ามาแล้ว 5,000 คัน แต่เจอโรคเลื่อนต่อเนื่อง จนถึงวันนี้ก็ยังไม่เห็นรถยนต์ EV จากค่าย EA มาวิ่งบนถนนสักคัน..!!
ประกอบกับ EA มีโรงงานผลิตแบตเตอรี่อยู่แล้ว ก็ต้องหาอะไรที่จะมาต่อยอดได้ แบตเตอรี่รถยนต์ก็เป็นทางเลือกหนึ่งที่น่าสนใจ…
ดังนั้น การได้ NEX เข้ามา จะทำให้ไปได้เร็วขึ้น ไม่ต้องสร้างโรงงานใหม่ เป็นการปลดล็อกตลาดแบตเตอรี่รถ EV เพราะ NEX ทำชิ้นส่วนอะไหล่ และนำเข้า-ประกอบรถบัสไฟฟ้า มีความได้เปรียบอยู่แล้ว
เป็นการปิดจุดบอดของ EA…
ฟาก NEX หลังจากเปลี่ยนชื่อเสียงเรียงนาม จากเดิมชื่อบริษัท ซิงเกิ้ล พอยท์ พาร์ท (ประเทศไทย) จำกัด (มหาชน) หรือ SPPT และเปลี่ยนโครงสร้างผู้ถือหุ้น มีกลุ่มทุนใหม่เข้ามา ก็พยายามสร้างโปรไฟล์ให้เป็นที่รู้จักมากขึ้น…
ซึ่งการที่ EA จะเข้ามาถือหุ้น NEX อย่างน้อยก็มีพันธมิตรที่ชัดเจน มีออเดอร์ในมืออยู่แล้ว ก็น่าจะช่วยหนุนการเติบโตให้กับ NEX ได้
ที่สำคัญ ยังช่วยปลดล็อกเรื่องเงินลงทุนอีกด้วย
บางคนฝันหวานขนาดที่ว่า อาจทำให้ NEX พลิกเทิร์นอะราวด์ได้สักที หลังจมปลักอยู่กับตัวเลขขาดทุนเรื้อรังมาหลายปี
ดีลนี้จึงเป็นการ “ปิดจุดตาย..เปิดจุดโต” ของกันและกัน…
โอเค…ถ้ามองในมุมการ Synergy ธุรกิจ ก็พอจินตนาการเห็นภาพ…
แต่ราคาหุ้นที่ขึ้นมาร้อนแรงช่วง 4-5 วันติด ก่อนการประชุม ถือเป็นการวิ่งชี้นำ หรือกดดันผู้ถือหุ้นหรือเปล่า..?
ทั้ง ๆ ที่เรื่องนี้ไม่ใช่เรื่องใหม่ ผู้ถือหุ้น NEX ก็รับทราบกันมาสักระยะแล้ว แต่ทำไมราคาเพิ่งมาร้อนแรงเอาช่วงนี้…อันนี้น่าคิด..
ก็น่าตั้งข้อสังเกตว่า การที่ราคาปรับขึ้นแรงงงค์ครั้งนี้ เป็นแรงจูงใจให้ผู้ถือหุ้น NEX ตัดสินใจยกมือโหวตหรือไม่..?
พรุ่งนี้คงได้รู้กันจะหมู่หรือจ่า…
ก็เข้าใจอะนะ ทุกอย่างเป็นโอกาส แต่ทุกโอกาสมีความเสี่ยงเข้ามาเสมอ ถ้าโหวตผ่านก็คงไปได้สวย…แต่ถ้าไม่ผ่านขึ้นมาคงดูไม่จืดเลยล่ะ
ยังไงซะคำคมที่ว่า “สูงสุดคืนสู่สามัญ” มักเป็นจริงเสมอ..!!
…อิ อิ อิ…